
LCD kijelzők háttérvilágításából származó LED-ek mechanikai előkészítése

Kutatómunkám során vizsgáltam az LCD képernyők megvilágítását szolgáló LED-ekben található ritkaföldfémek dúsításának lehetőségeit a „Nemzetközi együttműködésben megvalósuló alapkutatás a kritikus nyersanyagok hazai gazdaságfejlesztő potenciáljának kiaknázására” c. TÁMOP-4.2.2.A-11/1/KONV-2012-2005. „CRITICEL” projekt keretein belül. Első lépésben a LED felépítését határoztam meg, néhány LED csiszolatot optikai mikroszkóppal megvizsgáltam. A LED belsejében kisméretű LED chip található, erre rétegekben került felvitelre a számunkra értékes Ga illetve In. Elektronmikroszkópos vizsgálat során kiderült, hogy a chip a belső réz magon található, lényegében egy zafír tömb, melyen vékony, néhány mikronos vastagságban találhatóak a félvezető rétegek, amelyek számunkra fontosak. Az elkészült optikai és elektronmikroszkópos képek alapján megállapítottam, hogy a chipek mérete 0,5 × 1 mm tartományon belüli. A kísérleteket mechanikai aprítással kezdtem melyet vágómalommal végeztem el. A chipek feltárása nagymértékben sikeres volt. A következő lépésben a jelentős réz-tartalmat távolítottam el elektrosztatikus szeparátorral. A megfelelő beállításokat megkeresve sikerült elérni egy megfelelő chip leválasztást, azaz a chipek a nem vezető termékbe kerültek az egyéb alkatrészekkel együtt. A kapott nemvezető terméket sűrűség szerint választottam szét, a chip komponenseinek nagy sűrűsége miatt 3000 kg/m3 sűrűséggel rendelkező oldatot használtam.
A vizsgálatok alapján megállapítottam, hogy a LED chipek, a bemutatott módszerekkel kinyerhetőek. A kritikus elemek így mechanikai módon igen jó hatásfokkal dúsíthatók. A chipekből a kritikus elemek a továbbiakban savval, ill. lúggal oldhatók ki.




